b'\n_START_ARTICLE_\nTartu \xc3\x9clikooli Loodusmuuseum\n_START_PARAGRAPH_\nTartu \xc3\x9clikooli Loodusmuuseum on Tartu \xc3\x9clikooli struktuuris tegutsev loodusloomuuseum, mille koosseisu kuuluvad Tartu \xc3\x9clikooli Zooloogiamuuseum, Tartu \xc3\x9clikooli Geoloogiamuuseum, Tartu \xc3\x9clikooli Botaanika- ja M\xc3\xbckoloogiamuuseum, n\xc3\xa4ituste ja loodushariduse osakond ning elurikkuse informaatika ja digiarhiivide t\xc3\xb6\xc3\xb6r\xc3\xbchm. Muuseum tegutseb Tartus aadressil Vanemuise 46._NEWLINE_Alates 2005. aastast on muuseumi direktor Urmas K\xc3\xb5ljalg._NEWLINE_Loodusmuuseumi elurikkuse informaatika ja digiarhiivide t\xc3\xb6\xc3\xb6r\xc3\xbchm arendab infos\xc3\xbcsteemi PlutoF.\n_START_SECTION_\nAjalugu\n_START_PARAGRAPH_\nTartu \xc3\x9clikooli Loodusmuuseum sai alguse \xc3\xbclikooli looduskabinetist ehk loodusmuuseumist (Naturalien Cabinet ehk Akademische Naturhistorische Museum), mis kuulus loodusteaduste professori alluvusse. Esimese loodusteaduste professorina nimetati 12. veebruaril 1802 ametisse doktor Gottfried Albrecht Germann Volmarist. Muuseumi asutamisp\xc3\xa4evaks loetakse 25. m\xc3\xa4rtsi (uue kalendri j\xc3\xa4rgi 6. aprilli) 1802, mil Tartu \xc3\x9clikooli saabus esimene suurem looduslooline kollektsioon: suurv\xc3\xbcrst Konstantin Pavlovit\xc5\xa1i raamatute ja naturaalide kogu 11 kastis._NEWLINE_Loodusteaduslike professuuride arv kasvas kiiresti, seet\xc3\xb5ttu jagunes Loodusmuuseum peagi osadeks. Looduskabineti botaanilised kogud anti 1811. aastal \xc3\xbcle botaanikaaiale, geoloogilised kogud 1820. aastal Mineraloogiakabinetile ning zooloogilised kogud 1822. aastal Zooloogiakabinetile._NEWLINE_1905. aastal erakorraliseks professoriks valitud Georgi Mihhailovski algatas \xc3\xbclikooli praeguse Vanemuise t\xc3\xa4nav 46 \xc3\xb5ppehoone rajamise ning n\xc3\xb5utas haridusministeeriumilt selleks 800 000 rubla rahalist toetust. Otto Hoffmanni projekteeritud hoone valmis 1914 ja oli algselt ette n\xc3\xa4htud ainult geoloogia- ja zooloogiamuuseumi ning vastavate instituutide tarbeks, ent anti alanud Esimese maailmas\xc3\xb5ja t\xc3\xb5ttu s\xc3\xb5jav\xc3\xa4ehaigla kasutusse. \xc3\x9clikool sai tollase Aia t\xc3\xa4nava hoone enda k\xc3\xa4sutusse p\xc3\xa4rast Vabaduss\xc3\xb5ja l\xc3\xb5ppu. Praegustesse ruumidesse Vanemuise t\xc3\xa4naval kolisid zooloogia- ja geoloogiamuuseum 1921. aastal._NEWLINE_Geoloogia- ja zooloogiamuuseum kuulusid kokku ka 1976\xe2\x80\x931992. Tartu \xc3\x9clikooli Loodusmuuseumiks \xc3\xbchendati geoloogia-, zooloogia- ning botaanika ja m\xc3\xbckoloogia muuseum taas 2005. aastal._NEWLINE_2017. aasta 14. juulil koorus Tartu \xc3\x9clikooli Loodusmuuseumi inkubaatoris Eestis esmakordselt kuningp\xc3\xbc\xc3\xbctoni munadest esimene maopoeg.\n_START_SECTION_\nV\xc3\xa4ljapanekud\n_START_PARAGRAPH_\nAastatel 2012\xe2\x80\x932013 uuendati muuseumi v\xc3\xa4ljapanekut. Soklikorrusel asuvad kogude hoidlad varustati t\xc3\xa4nap\xc3\xa4evase m\xc3\xb6\xc3\xb6bliga, samuti loodi t\xc3\xb6\xc3\xb6kohad k\xc3\xbclalisuurijate tarbeks. Uued hoiutingimused said zooloogiamuuseumi osteoloogiline ehk luudekogu, entomoloogiakogu, imetajate ja lindude nahad ning geoloogiamuuseumi kivimid, mineraalid ja kivistised._NEWLINE_16. jaanuaril 2016 avas muuseum uue p\xc3\xbcsin\xc3\xa4ituse "Maa. Elu. Lugu" ning kaks \xc3\xb5ppeklassi. Uus p\xc3\xbcsin\xc3\xa4itus kajastab Maa ja selle elustiku arengu ajalugu. Eksponaatide seas on n\xc3\xa4iteks Devoni ajastu r\xc3\xbc\xc3\xbckala, Eesti esimene \xc5\xa1aakal ja Tartu meridiaanil asuvaid kooslusi kujutavad dioraamid. Elavnurgas on esindatud saare-roninastik, punap\xc3\xb5lv-tarantel ja roheleeguan.'